Klas wóú slaagsyfer drasties verbeter | Netwerk24
Registreer vir nuusflits
Klas wóú slaagsyfer drasties verbeter
Deur Warda Meyer 05 Januarie 2019 18:31
Daar was groot vreugde oor Philasande Bugqwangu se uitslae. Foto: Adrian De Kock
Vasbeslotenheid en 'n "sterk wil om sukses te behaal" het verlede jaar se matrieks aan die Masibambisane High School in Delft, Kaapstad, aangespoor om hul skool se matriekslaagsyfer drasties te verbeter.
Dié hoërskool wat voorheen swak gevaar het, het die slaagsyfer in die afgelope eksamen met 31,1 persentasiepunte verbeter van 48,1% in 2017 tot 79,1% vanjaar.
Dit was 'n naelbyt-ervaring vir die matrieks én hul ouers waar hulle gewag het vir die uitlees van die name.
Oudleerlinge en ouers is deur die skoolhoof, Kayaletu Boesman, en Debbie Schäfer, Wes-Kaapse LUR van onderwys, toegespreek.
Boesman het trots gesê dit is 'n besonderse dag vir die skool, die gemeenskap en die matriekklas van 2018.
"Julle het ons trots gemaak vandag. Al was dit moeilik, het jul harde werk nie jul dood veroorsaak nie. Nou kan julle die vrugte pluk."
Nozakhe Zoyi, het in trane uitgebars toe sy haar dogter Zakhe (17) se uitslae kry. Foto: Adrian De Kock
Boesman sê die leerlinge van dié skool, in 'n arm gebied met baie misdaad en bendegeweld, kan nou ook hul koppe omhoog hou.
"Ons het nuwe strategieë ingebring en doelwitte vir elke leerling daargestel. Nou kan ons net voortbou op dit wat ons verlede jaar bereik het."
Asiphe Bobile, die skool se toppresteerder, het gesê hy is verheug oor sy uitslae en wil verder gaan studeer. 'n Klasmaat, Philasande Bugqwangu, het gesukkel om sy opwinding in toom te hou.
Nozakhe Zoyi het in trane uitgebars toe sy haar dogter Zakhe Zoyi (17) se uitslae by Schäfer gekry het.
Zoyi het die LUR en skoolhoof ingelig dat haar dogter, wat met 'n onderskeiding geslaag het, in die feestyd in die hospitaal opgeneem is. Diabetes is by haar gediagnoseer.
Sy was in die eksamentyd reeds siek.
"Ek blameer myself, want ek het gedink dis net angs oor die eksamen wat haar so moeg laat voel het. Ek weet my kind gaan teleurgesteld wees omdat sy nie so goed gevaar het in haar gunsteling-vakke, soos wiskunde en fisiese wetenskap nie.
"Ek is trots op haar, maar ek weet dat sy haarself gaan verwyt omdat sy beter kon doen. Sy het so gekla dat sy siek en moeg voel – ek moes geweet het."